داعش د بروکسل د بریدونو مسولیت په غاړه واخیست
د چاودنو وروسته چې گمان کیږي یو یې ځانمرگی برید و، په بروکسل کې سخت امنیتي تدابیر ونیول شول او ښار په ټپه ودرید.
د بلجیم مقاماتو ویلي دي چې بروکسل ته نژدې د "زوینتم" د هوایي ډگر په چاودنو کې ۱۴ تنه او د اروپایي اتحادیې مرکزي ودانۍ ته نژدې د بروکسل ښار د میترو په چاونه کې ۲۰ تنه ووژل شول. ویل شوي دي چې ددې بریدونو څخه یو یې ځانمرگی برید و. د سه شنبې د ورځې د چاودنو په نتیجه کې د بلجیم پایتخت د بروکسل ښار تړل شوی او په ټوله اروپا کې امنیتي تدابیر سخت شوي دي. په ټوله اروپا کې هوایي چلند سمدستي ټینگ امنیتي تدابیر ونیول. د بلجیم حکومت د ترهگریزو بریدونو په اړه د خبرداري کچه خورا لوړه کړه د الوتکو او اورگاډو د حرکت لوری یې بدل کړ او خلکو ته یې امر وکړ چې هر چیرته چې دي، لارښونو ته دې انتظار اوسي. د بلجیم صدراعظم چارلس میچل د نورو بریدونو په هکله د مقاماتو د اندیښنې په څرگندولو سره په خبري کنفرانس کې وویل چې "له هغه څه نه مو چې اندیښنه درلوده، پیښ شول." د امریکا جمهور رئیس بارک اوباما چې د کیوبا په سفر بوخت دی د کیوبا ولس ته د خپلې تلویزیوني وینا په ترڅ کې د بروکسل بریدونه وغندل او ویې ویل چې د امریکا متحده ایالات به د بروکسل د بریدونو عاملانو ته په سزا ورکولو کې له هیڅ ډول هڅو دریغ ونه کړي. د امریکا د متحده ایالاتو د بهرنیو چارو وزارت مقاماتو ویلي چې امریکایي مقامات له نژدې څخه د بلجیم له مقاماتو سره په تماس کې دي. د امریکا د کورني امنیت وزارت چې د بلجیم بریدونه له نژدې څاري د امریکا له خلکو څخه یې غوښتي چې په پخلو ټولنو کې د هر ډول مشکوکوفعالیتونو په هکله امنیتي مسؤلینو ته راپور ورکړي. ددې ادارې مقاماتو ویلي چې د اړتیا په صورت کې د امریکایانو د ژوند د ساتنې لپاره به په امنیتي تدابیرو کې د بدلون راوړلو څخه ډډه ونه کړي. د افغانستان جمهور رئیس د بلجیم په تروریستي بریدونو باندې په خواشینۍ له قربانیانو سره خپله خواخوږي څرگنده کړې ده. اود ترهگرۍ پر ضد یې په گډې نړیوالې مبارزې ټینگار کړی دی. د افغانستان د جمهور رئیس د ویاند مرستیال سید ظفر هاشمي د برکسل د بریدونو په اړوند وویل چې افغانستان د تروریزم د قرباني په صفت د بلجیم د خلکو درد ښه درک کولای شي. د افغانستان د حکومت اجرائیه رئیس عبدالله عبدالله هم په خپل تویتر پاڼه کې د یو پیغام په خپرولو سره د بروکسل بریدونه سخت غندلي او د پیښې د مصیبت ځپلو سره یې خواخوږي څرگنده کړې ده او دا پیښه یې سخته غندلې ده. اروپایي امنیتي بنسټونو د څو اونیو راهیسې ځانونه د احتمالي بریدونو په وړاندې تیارول او خبرداری یې ورکړی و چې د اسلامي دولت ډله په اروپا کې بریدونو ته تیاری نیسي. د پاریس د نومبر د میاشتې د بریدونو د یو تورن شخص څخه پلټنو چې څو ورځې وړاندې په بلجیم کې ونیول شو، ښودلي دي چې د پاریس په بریدونو کې د اټکلونو برخلاف زیات شمیر کسان ښکیل وو. په دې راپور کې د اسوشیتیدپرس او رویترز اژانسونو څخه هم ګټه اخیستل شوې ده. عارف عثمانزوی د رادیو، تلویزیون او ویب ژورنالیست او اډیټر دی.